พินัยกรรมยกศพของหลวงพ่อคูณ
มีท่านผู้อ่านหลายท่านสอบถามมาที่คอลัมน์ทนายคลายทุกข์ ให้ช่วยให้ความรู้เกี่ยวกับพินัยกรรมหลวงพ่อคุณหน่อยครับ เรื่องการยกศพและการจัดการทำศพ รวมทั้งทรัพย์สมบัติของพระว่าจะต้องตกเป็นของผู้ใด ผมขออธิบายเป็นข้อๆ ดังนี้
21 พ.ค. 2558

มีท่านผู้อ่านหลายท่านสอบถามมาที่คอลัมน์ทนายคลายทุกข์ ให้ช่วยให้ความรู้เกี่ยวกับพินัยกรรมหลวงพ่อคุณหน่อยครับ เรื่องการยกศพและการจัดการทำศพ รวมทั้งทรัพย์สมบัติของพระว่าจะต้องตกเป็นของผู้ใด ผมขออธิบายเป็นข้อๆ ดังนี้
1.ทรัพย์สินของพระภิกษุที่ได้มาระหว่างที่อยู่ในมรณเพศ เมื่อถึงแก่มรณภาพให้ตกเป็นสมบัติของวัดที่เป็นภูมิลำเนาของพระภิกษุนั้น เว้นไว้แต่พระภิกษุนั้นจะได้จำหน่ายไปในขณะมีชีวิตหรือโดยพินัยกรรม ตาม ป.พ.พ.มาตรา 1623
2.พินัยกรรมของหลวงพ่อคูณมีผลบังคับตามกฎหมาย ต้องปฏิบัติตาม จะทำเป็นอย่างอื่นไม่ได้ เพราะพินัยกรรมได้ทำถูกต้องตามแบบที่กฎหมายกำหนดไว้ ตาม ป.พ.พ.มาตรา 1655, มาตรา 1656
3.การทำพินัยกรรมยกศพถือว่าเป็นการแสดงเจตนา กำหนดการเผื่อตายในการต่างๆ สามารถทำได้ ตาม ป.พ.พ.มาตรา 1646
4.การทำพินัยกรรมเกี่ยวกับการจัดการงานศพของหลวงพ่อคูณ ก็เกิดเป็นผลบังคับได้ตามกฎหมาย แต่ถ้าในกรณีมีผู้จัดการมรดกตามคำสั่งศาลหรือตามพินัยกรรม ให้เป็นหน้าที่ของผู้จัดการมรดกในการจัดการทำศพ เว้นแต่ผู้ตายจะตั้งบุคคลอื่นไว้โดยเฉพาะให้จัดการทำศพ ตาม ป.พ.พ.มาตรา 1649
รายละเอียดทั้งหมดของพินัยกรรมของหลวงพ่อคูณ ปรากฏข้างล่างนี้
พินัยกรรมก่อนมรณภาพของหลวงพ่อคูณเขียนเอาไว้เมื่อ 15 ปีก่อนนี้ เมื่อวันที่ 25 มิ.ย. พ.ศ. 2543 โดยพินัยกรรมดังกล่าวมีพยานรับรอง 4 คน คือ 1.รศ.สุขชาติ เกิดผล รองคณบดีฝ่ายบริหาร คณะแพทยศาสตร์ มหาวิทยาลัยขอนแก่น 2.นายประทีป วงษ์กาญจนรัตน์ 3.นายธวัช เรืองหร่าย ไวยาวัจกรวัดบ้านไร่ และ 4.นายเนาวรัตน์ สังการกำแหง นิติกร 8 (ชำนาญการ) มหาวิทยาลัยขอนแก่น
เนื้อหาพินัยกรรมมีข้อความว่า อาตมาหลวงพ่อคูณ อายุ 77 ปี ถิ่นพำนักวัดบ้านไร่ ต.กุดพิมาน อ.ด่านขุนทด จ.นครราชสีมา ขอทำพินัยกรรมกำหนดการ เผื่อถึงการมรณภาพ เกี่ยวกับเรื่องการจัดงานศพของอาตมา ภายหลังที่อาตมาถึงมรณภาพลง
1.ศพของอาตมา ให้มอบแก่มหาวิทยาลัยขอนแก่นภายใน 24 ชั่วโมง หลังจากมรณภาพลง เพื่อให้มหาวิทยาลัยขอนแก่นมอบให้ภาควิชากายวิภาคศาสตร์ คณะแพทยศาสตร์ มหาวิทยาลัยขอนแก่น นำไปศึกษาค้นคว้าตามวัตถุประสงค์ของภาคต่อไป
2.พิธีกรรมศาสนา การสวดอภิธรรมศพ ให้คณะแพทยศาสตร์ มหาวิทยาลัยขอนแก่น ทำพิธีสวดพระอภิธรรมศพที่คณะแพทยศาสตร์ 7 วัน ตั้งแต่วันมรณภาพลง
3.การจัดทำพิธีบำเพ็ญกุศลเมื่อสิ้นสุดการศึกษาค้นคว้าของภาควิชากายวิภาคศาสตร์ คณะแพทยศาสตร์ มหาวิทยาลัยขอนแก่นแล้ว ให้จัดงานแบบเรียบง่าย ละเว้นการพิธีสมโภชใดๆ และห้ามขอพระราชทานเพลิงศพ โกศ และพระราชพิธีอื่นๆ เป็นกรณีพิเศษเป็นการเฉพาะ
โดยให้คณะแพทยศาสตร์ มหาวิทยาลัยขอนแก่น กระทำพิธีเช่นเดียวกับการจัดพิธีศพของอาจารย์ใหญ่นักศึกษาแพทย์ประจำปีร่วมกับอาจารย์ใหญ่ท่านอื่น แล้วเผา ณ ฌาปนสถานวัดหนองแวง พระอารามหลวง ต.ในเมือง อ.เมือง จ.ขอนแก่น หรือวัดอื่นใดที่คณะแพทยศาสตร์เห็นสมควรและเหมาะสม โดยทำพิธีเผาให้เสร็จสิ้นที่ จ.ขอนแก่น
4.เมื่อดำเนินตามข้อ 3 เสร็จสิ้นแล้ว อัฐิ เถ้าถ่าน และเศษอังคารทั้งหมด ให้คณะแพทยศาสตร์ มหาวิทยาลัยขอนแก่น นำไปลอยที่แม่น้ำโขง จ.หนองคาย ตามที่เห็นสมควรและเหมาะสม
5.ค่าใช้จ่ายและเงินอื่นใดที่เกิดขึ้นจากการดำเนินการตามนัย ข้อ 2, 3 และ 4 ให้ดำเนินการ ดังนี้
5.1 ค่าใช้จ่ายในการจัดงานและบำเพ็ญกุศลศพทั้งหมด ให้นำเงินที่อาตมาบริจาคให้แก่ภาควิชาวิทยาศาสตร์ คณะแพทยศาสตร์ มหาวิทยาลัยขอนแก่น เมื่อปี 2536 เป็นเงินเริ่มต้นในการดำเนินการจัดงานศพ ถ้าไม่เพียงพอให้คณะแพทยศาสตร์ มหาวิทยาลัยขอนแก่น ทดรองจ่ายไปก่อน
5.2 ในการจัดการและบำเพ็ญกุศลศพ ตามนัยข้อ 5.1 หากมีเงินเหลือหรือมีผู้บริจาคสมทบ ให้คืนเงินที่คณะแพทยศาสตร์ มหาวิทยาลัยขอนแก่น ทดรองจ่ายไปก่อนให้เสร็จสิ้น
5.3 หากมีเงินเหลืออยู่อีกหลังจากดำเนินการตามนัย ข้อ 5.1 และข้อ 5.2 แล้ว ให้มอบแก่กองทุนพระราชนิโรธรังสีคัมภีรปัญญาวิศิษฏ์ (หลวงปู่เทสก์) เพื่อนำไปใช้ในกิจกรรมช่วยเหลือพระสงฆ์ที่อาพาธประจำหอผู้ป่วยหอสงฆ์อาพาธ โรงพยาบาลศรีนครินทร์ คณะแพทยศาสตร์ มหาวิทยาลัยขอนแก่น หรือให้ดำเนินการอย่างอื่นตามที่อาตมา หลวงพ่อคูณ ปริสุทโธ เห็นสมควร โดยอาตมาจะแสดงความประสงค์ให้ทราบเป็นลายลักษณ์อักษรเพิ่มเติมแนบไว้ให้ทราบต่อไป หากไม่ดำเนินการให้ถือตามความในตอนต้นเท่านั้น
6.ให้นายอำเภอด่านขุนทด ศึกษาธิการอำเภอด่านขุนทด และคณบดีคณะแพทยศาสตร์ มหาวิทยาลัยขอนแก่น ร่วมกันเป็นผู้จัดการศพ มีอำนาจดำเนินการให้เป็นไปตามพินัยกรรมนี้
7.ให้ยกเลิกพินัยกรรม ฉบับวันที่ 15 ก.ย. 2536 หรือฉบับอื่นใดที่มีอยู่ก่อนหน้านี้ และให้ยึดถือพินัยกรรมฉบับนี้แทน
8.พินัยกรรมฉบับนี้ ต้นฉบับเก็บรักษาไว้ที่คณะแพทยศาสตร์ มหาวิทยาลัยขอนแก่น และได้มีการทำสำเนาไว้อีก 3 ชุด เก็บรักษาไว้ที่วัดบ้านไร่ ต.กุดพิมาย อ.ด่านขุนทด จ.นครราชสีมา ศึกษาธิการอำเภอด่านขุนทด และนายอำเภอด่านขุนทด แห่งละ 1 ฉบับ
ลงวันที่ 25 มิ.ย. พ.ศ. 2543 
สุดท้ายนี้ขอให้ดวงวิญญาณหลวงพ่อคูณจงไปสู่สุคติ และอยากให้พี่น้องประชาชนยึดมั่นคำสอนของหลวงพ่อคูณไปปฏิบัติ เพราะท่านคือผู้ให้ ผู้เสียสละอย่างแท้จริง ทั้งในขณะมีชีวิตและหลังจากเสียชีวิต